钦定古今图书集成/明伦汇编/宫闱典/第129卷 > 王守澄
## 钦定古今图书集成/明伦汇编/宫闱典/第129卷 > 王守澄

按《唐书宦者传》：“守澄者，史亡所来，元和中，监徐州军，
召还方。宪宗喜方士说，诏天下求其人。宰相皇甫镈、
左金吾将军李道古等白见杨仁昼、浮屠大通，仁昼
更姓名曰柳泌。大通自言寿百五十岁，有不死药，并
待诏翰林。虢人田元佐言有秘方，能化瓦砾为黄金，
诏除虢令，与董景珍、李元戢皆介泌、大通荐于天子”，
天子惑其说。泌以金石进帝饵之，躁甚，数暴怒，恚责
左右，踵得罪，禁中累息，帝自是不豫。十五年，罢元会，
群臣危恐。会义成刘悟来朝，赐对麟德殿，悟出曰：“上
体平矣。”内外乃安。是夜，守澄与内常侍陈弘志弑帝
于中和殿，缘所饵以暴崩告天下。乃与梁守谦、韦元
素等定册立穆宗，俄知枢密事。文宗嗣位，守澄有助
力，进拜骠骑大将军。帝疾元和逆罪久不讨，故以宋
申锡为宰相，谋因事除之，不克，更因其党郑注、李训
乘其隙，于是流杨承和于驩州，韦元素象州，遣中人
刘忠谅追杀元素于武昌，承和次公安，赐死。训乃胁
守澄以军容使就第，使内养赍。鸩赐死，事秘，时无知
者。赠扬州大都督。其弟守涓，自“徐州监军”召还，死于
中牟。

按《旧唐书宦官传》：“初，元和中，守澄为徐州监军，遇翼
城医人郑注，出入节度使李愬家。注敏悟过人，博通
典艺，碁奕医卜，尤臻于妙，人见之者，无不欢然。注尝
为愬煮黄金，服一刀圭，可痿弱重膇之疾，复能反老
成童。愬与守澄服之，颇效。守澄知枢密，荐引入禁中，
穆宗待之亦厚。注多奇诡，每与守澄言必通夕。文宗”
即位，守澄为骠骑大将军，充右军中尉。注复得幸于
文宗，后依倚守澄，大为奸弊。文宗以元和逆党尚在，
其党大盛，心常愤惋，端居不怡。翰林学士宋申锡尝
独对，探知上，略言其意，申锡请渐除其偪。帝亦以申
锡沉厚有方略，为其事可成，乃用为宰相。申锡谋未
果，为注所察。守澄乃令军吏豆卢著诬告申锡与漳
王谋逆，申锡坐贬。宰相李逢吉从子训与注交通，训
亦机诡万端，二人情义相得，俱为守澄所重，复引训
入禁中，为上讲《周易》。既得幸，又探知帝旨，复以除宦
官，谋中帝意。帝以训才辩纵横，以为其事必捷，待以
殊宠，自流人中用为学官，充侍讲学士。时仇士良有
翌上之功，为守澄所抑，位未通显。训奏用士良分守
澄之权，乃以士良为左军中尉，守澄不悦，两相矛盾，
训因其恶。大和九年，帝令内养李好古赍鸩赐守澄，
秘而不发。守澄死，仍赠扬州大都督。其弟守涓为徐
州监军，召还至中牟，诛之。守澄豢养训、注，反罹其祸，
人皆快其受佞，而恶训、注之阴狡。